55 fodboldgolf-entusiaster fra hele landet kæmpede i dag i Nørager om at blive den bedste i den særprægede disciplin.

En af de helt store favoritter til at vinde titlen er Morten Strandberg fra Aalborg. For kun tre uger siden vandt han EM. Derfor er selvtilliden i top inden konkurrencen. - Jeg ved, hvordan boldene skal sættes. Det ved jeg med det samme, den ligger foran mig, fortæller Morten Strandberg. Men nordjyden får det sværere end forventet på de 18 huller. Trods en god start oplever storfavoritten det største knæk i karrieren. På hul 11 bruger han det højeste antal skud nogensinde på at få bolden i hul. - Uanset hvor god eller dårlig man er, så tror jeg ikke, at der er ret mange andre, der bruger 17 skud på at få bolden i hul, sagde en skuffet Morten Strandberg. Med de famøse 17 forsøg må nordjyden nøjes med en 10. plads.